”’آ ھور ءِ سرا اَت”’
نبشتہ کار: ڈاکٹر ھنیپ شریپ
کتاب: شپ ءَ کہ ھور گواریت
شپ نوکی جنزان انت، کندیل ءِ رژن مر مر اَت، باز روچ اَت کہ کندیل ءِ کانچ ساپ کنگ نہ بوتگ اَت پمشکہ دوتاں گپتگ اَت ءُ سیاہ سیاہ اَت، کام ناکام رژنی لیکے اَت کہ پشت کپتگ ڈنّ ءَ گروک جنگ ءَ اَت ءُ دور گرند ھم توار ات، ساھتے ساری وھدے آ کُمب ءَ جان شودگ ءَ اَت داں آزمان استال اَت، مچانی میان ءَ ماہ پند جنگ ءَ ات، ٹکان ٹکان روان ات، نئے جمبر ھست ات نئے گروک ءُ گرند، بلے انچو کہ آ کاپر ءِ چیر ءَ رست داں جمبراں ماہ چیر داتگ اَت ءُ کاپر ءِ سرا ترمپانی ریچگ ءِ مدان مدان توار اَت، آئی ءَ زانت مرچی ماہ پنچ انت ءُ ماہ چہ مگرب ءَ ساری زاہر اَت بلے نون آزمان سیائیں دیوالے اَت کہ برے برے گروک ءَ کہ جت داں رژنا بوت کاپر ءِ چیرا ایریں کندیل ءِ رژن ءَ مدگ بال کنان آہان اتنت ءُ آئی لِچّان اتنت، آئی مدگانی سرا بد اتک بلے دل ءِ نہ لوٹ اِت کہ کندیل ءَ بہ کُشیت پمیشکہ آزمان سیاہ اَت ءُ آ کندیل ءِ نزوریں رُژن ءَ گوں مدگاں کاپر ءِ چیر ءَ تہنا نشتگ ات، چنکس برا بازار ءِ بجلی منزور بوتگ ات بلے بجلی بئے نیاتک ءَ بس ھُشکیں کمبا اتنت کہ مک اتنت نئے تارے پِر ات نئے ٹرانسفارمر ءُ نہ واپڈا والہ ءُ نوں وَ کمبا سڑان ءُ کمبا کپاں اتنت ءُ بلے بجلی گار ات بس ھمے کندیل ات، ڈیوہی ات کہ ٹمبران ات، راست گشی ماہ ھم ھست ات ءُ چونائی ءَ اگاں پہ بازار ءَ چراگے ھست ات داں ھمے ماہ اَت کہ آزمان ءَ ویل اَت ماہ ءِ 12 ءُ 14 ءَ آئی بہہ چراگ روک نہ کُت ایوک ءَ ماہ ءِ سرا بھیسہ داشت، آئی مدام جیڑ اِت ھر دینکہ بازار ءَ بجلی بئیت آ 12 ءُ 14 ءَ لڑیت مُلک ءَ رؤت ءُ پدا آ بیت،،،،،،،، ایوکی بیت ءُ ماہ بیت بلے بازار ءَ تنی وھدے بجلی ءِ درک نیست ات پمشکہ بازار اَت ،،،،،،
آ ات ءُ ماہ اَت. ھمے ساھت ءَ کہ ھور ترند بوت، کاپر ءِ سرا ریچوکیں ترمپانی توار ودّ ات، آئی ءِ چم وتی کُچک ءِ واستا ویل بوتنت، داں آئی ءَ دیست کُچک وتارا چنڈاں کاپر ءِ چیرا پُتر اِت آئی ءِ پادون ءَ تحت ءِ کش ءَ وپت، انچو کہ ھورءَ داشت، کاپر بے ترک ءُ توار بوت، کُچک ءَ کمے چم چست کُت انت آئی را چار اِت وتارا چنڈ اِت ئے ڈنّ در اتک، آ پدا ایوک بوتگ ات بلے پانزدہ منٹ رندہ ھور ءَ ایر دات، آئی مدام مار اِتگ کہ شپ ءَ ھر دیں ھور گواریت داں کاپر ءَ ڈنّ ھچ گندگ نہ بیت بلے آ اے گپ ءَ گل ات کہ کاپر ءَ ترمپانی توار زندگ داشتگ ات، ھمے ترمپانی توار ءَ آئی سما دات کہ ھور ترند اِنت یا سست، آ وتی کُچک ءِ ترانگ ءَ کپت بلے آ گار ات آئی ءَ نزانت مستری مسکان ءِ برانڈہ ءَ آئی ءِ مِنڈ ءِ کِرّا بیت، آئی بچکند اِت ءُ پدا آ چہ کاپر ءَ ڈن ھور ءِ سرا ات، یکیں ھپتگ ءَ اے دومی ھور اَت، آئی ءَ ناکو شمبے ءِ گپ گیر اتک ناکو ءَ جمبر چار اِت ءُ آئی را گُشت کہ برے بش ھامین ءَ زوال کنت،
آئی ءَ اے گپ باور نہ بوت آئی ءَ مدام اے جیڑ اِتگ ات چو بجلی ءَ ھور ءُ ھم اے بازار ءِ راہ بے ھال کُتگ ات ءُ پہ گرگ ءَ آرگ ءَ ھم رازی نہ اَت بلے مرچی کہ ترمپ آئی ءِ میدان میسیناں جان ءِ سرا کپگ ءَ اتنت داں ناکو ءِ گپ آئی ءِ گوشاں دم پہ ساھت پیداک ات، اے بری بش ھامین ءَ زوال کنت، آئی کوکار کُت گُشت،
ھمے ساھت ءَ پرشتگیں دیوال ءِ آ دیما گاڑی یے گوْزگ ءَ ات، گاڑی ءِ لیٹانی رُژن ءَ آئی ءَ ترمپانی بے شماریں کتار دیست کُت،
ترمپ ریچگ ءَ اتنت،،،،،، پُشت ءُ دیم،،،،، اِنگو آنگو،،،،، رد پہ رد،،،،، اسپیت اسپیت،،،، ھمینچک ءَ گاڑی گوْست ،لیٹ اندیم بوت، ھما سیائیں آزمان ات ھما سیائیں شپ ات، ھما ترمپ اتنت ھما ھور اَت کہ ریچگ ءَ اَت بلے بلے کاپر ءَ ایریں کندیل ءَ چہ ھچ گندگ نہ بوھگ ءَ ات بس آ مارگ ءَ اَت آ تر بوھان اَت،،،، میسان اِنت،
پہ باسک ءَ دیم ءَ یاروک : زبیر بلوچ